
Nem csak játék

A kognitív idegtudományok 2000 utáni eredményei kimutatták, hogy a formális gondolkozásért és a geometriai szemléletért két agyterület, a prefrontális kéreg és a parietális lebeny felelősek. Ez a két terület 12 és 24 éves kor között fejlődik ki, és megfelelő társasjátékokkal ugyanúgy fejleszthető, mint formális matematikaoktatással.
Dolgozatunkban és kutatásunk során arra kerestük a választ, hogy társasjátékokkal tanórai keretek között milyen mértékben lehetséges a diákok formális logikájának és geometriai szemléletének fejlesztése, illetve van-e kimutatható különbség a társasjátékkal játszó csoportok és a hagyományos keretek között tanulók eredményei között.
A kísérletben résztvevő gimnáziumi és felső tagozatos diákok heti egy matematika órát társasjátékozással töltöttek a szokványos tananyag feldolgozása helyett. A kontrollcsoportokban hagyományosan tanultak matematikát.
Felmértük a kísérletben résztvevők matematikával való viszonyát, lemértük a kiválasztott társasjátékok matematikai szorongást csökkentő és matematikai attitűdöt növelő hatását. Statisztikai módszerekkel négy következtetést tudtunk levonni: aki geometriai jellegű társasjátékkal játszik, annak jobban fejlődik a geometriai tudása és szemlélete, mint aki nem társasjátékozik; aki geometriai jellegű társasjátékkal játszik, annak jobban fejlődik a geometriai tudása és szemlélete, mint aki logikai jellegű társasjátékkal játszik; a logikai jellegű társasjátékok fejlesztik a formális logikai gondolkodást; a logikai jellegű társasjátékozás javítja a matematikai attitűdöt. A társasjátékok matematikai szorongást csökkentő és matematikai attitűdöt növelő hatásai jövőbeni vizsgálatra szorulnak.



